
Ilipokaribia kuingia Ramadhan Mtume swalla Allahu alayhi 
wasalam aliwausia maswahaba zake kuhusu Ramadhan, 
wasia tutakaouona katika mada zijazo Inshaa Allah. Na sisi 
tukiwa tumeuanza mwezi huu mtukufu ni muhimu 
kukumbushana yafuatayo ili uwe wasia wetu kwa ajili ya 
kufaidika na Ramadhan. 


1l-Kumshukuru Allah subhanahu wataala kwa 
kutuwafikisha kuidiriki Ramdhan. Hakika kushukuru ni 
miongoni mwa ibada azipendazo Allah, na akaahidi kwa 
waja wake wakimshukuru basi atawaongeza neema 
alizowapa. Amesema Allah subhanahu wataala“Na 
alipotangaza Mola wenu : Kama mtanishukuru 
nitakuzidishieni, na mkikufuru hakika adhabu yangu ni kali 


sana” (Suratu Ibrahim: 7) na akasema tena katika Suratul 
Baqarah aya ya 152 “....na nishukuruni wala msinikufuru”. 


Uhakika hatuwezi kufikia upeo wa kushukuru neema za 
Allah, kwani neema zake hazihesabiki wala hazipimiki. 
Amesema Ibnul Qayyim rahimahullah: “Kuwafikishwa 
kushkuru neema za Allah, nayo ni neema inayohitaji 
shukrani, na kuwafikishwa kushkuru neema ya shukrani, ni 
neema nyengine inayohitaji shukrani, na hivyo hivyo 
inaendelea kua muislamu aendelee kumshkuru Allah 


mpaka mwisho wa pumzi zake”. Miongoni mwa neema hizo 
ni kuwafikishwa kuidiriki ramadhan, alau siku moja na usiku 
wake, kwani wangapi walitamani alau waweze kufunga 
lakini maradhi yamewaweka vitandani, hawawezi kufunga, 
na kula yao mpaka watumie mirija? Wangapi walitamani 
waidiriki ramadhan na family zao, lakini sasa wako kaburini 
ima katika viwanaja vya pepo au mashimo ya moto? 
Hatutojua neema mpaka ikiondoka. Tumepewa nafasi ya 
kujirekebisha matendo yetu ,kwa kuitumia vizuri 
Ramadhan,ili siku ya Qiyama tupate ujira mkubwa apatao 
mfungaji, ujira ambao mimi na weye wakati huu 
tumewafikishwa na Allah kuupata,na tuukimbilieni huku 
tukiomuomba Allah atuwafikishe tuimalize Ramadhan kwa 
salama, asitunyime ujira wake wote, na atuwafikishe 
tuidiriki Ramadhan inayokuja. Tumshukuruni Allah si kwa 
maneno tu, bali na kwa matendo kwa kuonesha kuithamini 
Ramadhan. 


2-Kufunga kwa Imani na kutarajia malipo 


Amesema Mtume (swalla Allahu alayhi wasallam)katika 
hadith sahihi, iliyopokelewa na Bukhari,Muslim na Nasai 
rahimahumullah na kusimuliwa na Abu-Hurayra radhiallahu 
anhu :“Yoyote atakaefunga Ramadhan, kwa imani na kwa 
kutarajia malipo atasamehewa dhambi zake zilotangulia”. 


Kufunga kwa Imani ni kukiri kua funga ni amri ya Allah, na 
ni miongoni mwa nguzo za kiislamu, atakaesimamisha basi 
atakua ameusimamisha uislamu wake, na atakaevunja basi 
atakua kaubomoa uislamu wake. Allah hataki kula yetu na 
wala hana haja ya kukaa na njaa kwetu lakini anachotaka ni 
ibada na kama anavyosema katika lengo la funga ni kuwa 
anataka watu wawe wacha-Mungu yani wamuogope yeye 
Subhanah. 

Kutarajia malipo ni kutaraji kuwa kutokana na funga 
tunayofunga basi kuna malipo mazuri yaliyoandaliwa kwa 
wafungaji,na malipo ya mwanzo ni kusamehewa dhambi na 
mengine yanafuatia Akhera. Ni madhambi mangapi 
tumeyafanya ya dhahiri na siri,makubwa na madogo yote 
hayo yatasamehewa kwa atakaefunga kwa imani na kutaraji 
malipo. Amesema Mtume wa Allah (swalla Allahu alayhi 
wasallam) katika Hadith inayosimuliwa na Anas(radhia 
Allahu anhu) :“Hakuna amali kwa asiekua na nia na hakuna 
na malipo kwa asiyeyatarajia” . 


Na tumkumbukeni Allah na ukubwa wake na kwamba 
akatayarisha malipo mazuri kwa wafungaji na papo hapo 


tuyatarajie malipo hayo. 


3-Kuchunga ulimi na mambo ya kipuuzi. 


Anasimulia kwamba amesema Mtume swalla Allahu alayhi 
wassalam katika hadithi iliyopokewa na Bukhari na Abu- 
Daud na kusimuliwa na Abu-Hurayra:“Yoyote asiewacha 
maneno ya upuuzi, na kuyafanyia kazi,basi Allah hana haja 
ya kuacha chakula chake na kinywaji chake”. Je 
tumeizingatia hadithi hii tukafumba midomo yetu? 


Amesema Mtume wa Allah (swalla Allahu alayhi wasallam) 
kuwa “Yoyote anaemuamini Allah, na siku ya mwisho basi 
na aseme la kheri au anyamaze” .(Muttafagun alayhi). La 
kusikitisha Ramadhan ndio imekua mwezi wa 
porojo,Ramadhan imekua ndio mwezi wa kusengenyana, 
Ramadhan ndio mwezi wa watu kukaa barazani na kuanza 
kutaja sifa za wapita njia,na wengine kukaa maskani na 
kuhadithiana uongo. Tumejiweka wapi na hadithi hii? 


Tokea hapo mwanzo Allah hahitaji chakula chetu wala 
kukaa kwetu na njaa lakini analolitaka ni ucha-mungu,na 
haupatikani kwa kuzungumza ovyo,na kwa mwenye kusema 
uongo na kufanya upuuzi mwengine basi ni bora kwake kula 
kwani Allah hahitaji kulifungia tumbo akauwachia 
ulimi,kama kufunga basi na viungo vyote vifungwe. 
Hatopata hasara anaenyamaza kimya lakini hasara kwa 
asiweza kuumiliku ulimi wake. 


Kumiliki ulimi ni jambo alousiwa Muadh bin Jabal na 
kaambiwa kuumiliki ulimi ndio itakua sababu ya kutengenea 
matendo yote iwe sala,swaumu,hajj na hata Jihad. Aliulizwa 
Mtume (swalla Allahu alayhi wasallam):” Ni kipi 
kitachowaingiza wengi motoni ? Akajibu kua ulimi na utupu 
ndivyo vitakaowaingiza wengi motoni. Na akasema 


atakaenidhamini viungo hivyo basi na yeye amemdhamini 
Jannah,(Hadith imepokewa na Bukhari). Basi na tuanze 
kumdhamini Mtume wa Allah viungo hivi ndani ya 
Ramadhan hii kwa kutosema uongo,kutosengenya,kutukana 
na porojo nyenginezo. 


4-Kutia nja ya kuzidisha kheri, na kushindana katika 
mazuri. 


Muumini wa kweli hatasheki na kufunga tu ndio ikawa 
basi,wala hatosheki na kusali sala zake tano, kisha ikawa 
ndio kishamuabudu Allah. Kumuabudu Allah hakutoshi kwa 
dakika 25 kwa sala zote tano, ndani ya masaa 24. Allah 
hahitaji kupangiwa au kutengewa muda kwani muda wote ni 
wake na anastahiki muda wote kuabudiwa. Alipotaja pepo 
na starehe zake akamalizia kwa kusema na washindane 
wenye kushindana(Muttafifin :26) na kwengine akasema 
Kwa mfano wa haya nawatende watendao. (swaaffaat :61). 


Pepo inahitaji kushindaniwa kwani kama anavyosema 
Rasuul (swalla Allahu alayhi wasallam) kuwa “....Hakika 
bidhaa ya Allah ni ghali na bidhaaa ya Allah ni 
pepo.(Tirmidhy). Ikiwa kushindana kwenyewe sisi ndio 
tutaenda na sala tano tu ambazo hazina khushui ndani yake, 
na haikutimizwa rukuu wala sijdah, mbele ya wale ambao 
wanaswali mpaka kuvimba miguu yao, na kuroa ndevu zao 
kwa kulia na kukesha usiku mzima, kwa kumuabudu Allah 
hivi tutakua sawasawa? Au ndo sisi tunashindana kwa aina 
za vyakula na nani kapika vingi na vizurii? 


Wengi wetu kabla ya Ramadhan tulitia nia ya kuzidisha 
kufanya kheri, na wengine baada ya kufanya vibaya 
Ramadhan zilopita, tukajiapiza Ramadhan ijayo nitafanya 
vizuri, na nitamuabudu Allah kikamilifu, lakini 
tunayakumbuka haya au pia tunasubiri ya mwakani, ili 
tufanye vizuri kwa kua Ramadhan hii tuko na mishughuliko 
ya world cup, hatuna muda wa kumuabudu Allah. 


Na tuipambeni Ramadhan yetu kwa Qur-an na giyamul-layl. 
Adhkaar na madarsa na vikao vya kheri,Tutieni nia ya 
kuzidisha kheri na miongoni mwa mambo tunaotakiwa 
kuyaazimia kuyafanya ni kutekeleza sunna ya itikafu, sunna 
ambayo hakuiachapo Mtume baada ya kuhamia Madina na 
mwaka aloiwacha ikabidi ailipe lakini ndio sunna 
iliyokimbiwa na wengi. 


5-Kuwahurumia wanyonge na kuacha israfu. 


Anasema Allah (subhanahu wataala) “.... Na 
amewanyanyua daraja baadhi yenu juu ya wengine ili 
akufanyieni mtihani kwa hayo alokupeni...” (An-aam 


165).Na akasema tena katika Suratu-Nahli aya ya 71 “Na 
Allah amewafadhilisha baadhi yenu kuliko wengine katika 
rizki, Je wale walofadhilishwa,hawarejeshi rizki zao,kwa 
wale wanaowamiliki kwa mikono yao ya kulia?”. 


Kutofautiana kwa kipato ni dalili za uwepo wa Allah 
kuonesha anampa amtakae na humnyima amtakae na 
kwamba kupata si kwa utashi wa mtu, bali ni mipango ya 
Allah. Na akawataka waja wake wasaidiane. Bila shaka 
miongoni mwa jamii za kiislamu tunazoishi nazo wako 


wanaofunga lakini wasijue wataftari nini, na wanafunga 
hawana daku ya kula ili waweze kufunga vizuri. 


Wanafunga kwa kua ni amri ya Allah (subhanahu wataala) 
lakini kipato chao na uwezo wao hauwaruhusu kufanya 
hivyo. Watu aina hiyo wanahitaji kuangaliwa kwa jicho la 
huruma na wale wenye uwezo. Si vibaya kila siku kumlisha 
maskini mmoja kwani sadaka ya kulisha chakula ina 
thamani kubwa mbele ya Allah (subhanahu wataala). Na 
Amesema Mtume wa Allah katika hadithi inayosimuliwa na 
Saad bin Khalid:”Atakaemfutarisha aliefunga, basi atapata 
ujira sawa na wake, pasi na kupungua ujira wa mfungaji 
chochote”(Tirmidhy,Nasai na Ibnu-Majah). 


Ikiwa ni hivyo basi na kuftarsha kwetu tusiwasahau maskini 
na sio shughuli zetu za kuftarisha kujazwa matajiri na wenye 
uwezo wao ambao hata hicho chakula hawakihitaji. Kwa 
kutumia kiyasa ya hadith ya Rasuul inayosimuliwa na Abu- 
Hurayrah kua chakula kibaya ni chakula cha harusini, kwani 
wanaalikwa wasiokihitaji; basi na ftari zetu kesi ndio 
hiyohiyo, tunawasahau maskini na wote wanaoalikwa 
hawakihitaji. Tusitosheke na thawabu za kuftarisha mtu bali 
tutake na thawabu za kulisha maskini kwani tukialika 
matajiri tutapata thawabu za kuftarisha tu lakini kualika 
maskini itakua ni thawabu za kuftarisha na za kulisha 
maskini. 

Ama kuhusu israfu tumeona maudhui yake katika mada 
zilopita 


6-Kukumbuka njaa na kiu siku ya Oiyamah. 


Moja kati ya mambo walohusishwa Mitume na ndo ikawa 
kama zawadi yao hapa duniani amesema Allah subhanah 
“Hakika tuliwachagua kwa lile jambo zuri kabisa la 
kuikumbuka Akhera” (Swaad :46). Ni zawadi ambayo 
imewafanya kutojali maisha ya dunia ni kutoshughulishwa 
na starehe za duniani. 


Amesema Allah (subhanahu wataala) hii kuonesha kua kila 
kitu chao walikua wakifiri akhera.Na hivyo ndio 
anavyotakiwa muislamu wa kweli awe. Awe anafikiri 
akhera,kwani nguzo zote za kiislamu kuanzia sala,swaumu 
na hata hajji vinamkumbusha mtu mambo yatakayotokezea 
siku ya kiyama. Funga inatakiwa imkumbushe mtu njaa na 
kiu, kitakachowakuta watu wa motoni na kutokana na kiu 
hiyo wataomba kwa watu wa peponi kama anavyotusimulia 
Allah (subhanahu wataala) katka suratu A'raf aya ya 50 “Na 
watanadi watu wa motoni kuwaita wa peponi: Tumiminieni 
maji au chochote katika alivyokuruzukuni Allah. Watasema 
watu wa peponi: Hakika Allah ameviharamisha vyote viwili 
(yani chakula na maji) kwa makafiri”. Hivyo basi mtu 
anapokaa na njaa na kiu akumbuke kua akhera watu waovu 
watakaa na njaa na kiu.(Allah atuhifadhi) 


Allah atuwafikishe kuyatekeleza haya na mengineyo ya 
kheri. 


